Motorfietsryer sterf in botsingParamedici op die toneel. Foto: Verskaf ŉ Motorfietsryer, vermoedelik in sy 30’s, is Sondagaand in ŉ botsing in Durban dood. Garrith Jamieson, woordvoerder van Rescue Care Paramedics, het gesê die botsing het omstreeks 20:30 in Abreyweg in Sherwood plaasgevind. “Die motorfiets en ŉ voertuig het gebots. Toe paramedici by die toneel opdaag, het hulle die motorfietsryer in ŉ kritieke toestand aangetref. Omstanders was besig om noodhulp op hom toe te pas en paramedici het by hulle oorgeneem,” het Jamieson gesê. Paramedici het nagenoeg 30 minute lank gepoog om die man se lewe te red voor hy aan ernstige beserings op die toneel beswyk het. Die bestuurder van die voertuig het geringe beserings opgedoen en is met ŉ ambulans na ŉ nabygeleë hospitaal geneem vir mediese behandeling. Die oorsaak van die ongeluk is nog nie bekend nie en word deur owerhede ondersoek.